Tuis op die rand van die wêreld | Weg
Tuis op die rand van die wêreld
Hudson's Bay Company het in 1914 'n handelspos 20 km suid van Iqaluit geopen. Hier sit Sam voor 'n gebou in Iqaluit, wat in 1920 as die permanente handelspos in Frobisher Bay – nou Iqaluit – opgerig is.
Nunavut is die mees noordelike streek van Kanada, en 'n groot deel daarvan bestaan uit eilande. Op 'n kaart lyk dit soos 'n klomp legkaartstukkies wat wegbreek van die res van die Noord-Amerikaanse vasteland. Dis koud en die winters lánk.
"Wanneer die winter kom, gaan dit rof van Oktober tot Maart," sê Sam de Beer (64), 'n aardwetenskaplike en geoloog. "Temperature daal tot -50° C en met die aanhoudende windstorms daal die aanvoelbare temperatuur na -65° C!"
In die middel van die winter is dit heeldag donker en op die dorpies noord van die breedtegraad 66°N kom die son glad nie op nie.